Sisäministeri Petteri Orpo haluaa EU:n tarttuvan Unkarin tilanteeseen. Useat Euroopan maat ovat keskeyttäneet turvapaikanhakijoiden palauttamisen Unkariin, maan ihmisoikeustilanteen takia.

Suomi on keskeyttänyt turvapaikanhakijoiden palauttamisen Unkariin, korkeimman hallinto-oikeuden tuoreen päätöksen takia.

Sisäministeri Petteri Orpo (kok.) arvostelee Unkaria yhteisten lakien rikkomisesta.

– On sietämätöntä, että jossain Euroopan unionin maassa voi olla sellainen ihmisoikeustilanne, että Dublin-sopimuksen mukaisia palautuksia ei voi tehdä, Orpo sanoi Luxemburgissa.

Sisäministeriö ja maahanmuuttovirasto tutkivat korkeimman hallinto-oikeuden päätöksen ja katsovat sen jälkeen, pitääkö sitä soveltaa kaikkiin Unkarin kautta tulleisiin. Periaatteessa päätös on kuitenkin ennakkopäätös.

"Tämä on EU:n asia"

Orpo sanoo nostavansa asiaan tänään sisäministerien pöytään. Useat EU-maat, esimerkiksi naapurimaa Ruotsi, eivät palauta turvapaikanhakijoita Unkariin.

– Tämä on EU:n asia, että unionimaiden pitäisi noudattaa yhteistä lainsäädäntöä ja kunnioittaa muun muassa ihmisoikeussopimuksia niin, että nämä perusasiat saadaan toimimaan.

Korkeimman hallinto-oikeuden päätös perustui siihen, että Unkari on ainoa EU-maa, joka palauttaa ihmisiä Serbiaan tutkimatta heidän suojeluntarvettaan. Serbia taas palauttaa heitä edelleen lähtömaihin.